Tomáš Procházka

Tomáš Procházka je slovenský divadelný režisér, autor, performer, drag queen a aktivista. V súčasnosti pôsobí ako súčasť drag zoskupenia House of Garbáge pod pseudonymom Grófka alebo La Cuntessa.

 Životopis 
Tomáš Procházka je absolventom divadelnej réžie a dramaturgie na Vysokej škole múzických umení v Bratislave, ktorý sa profiloval v oblasti performance art a autorského divadla.

Štúdium divadelnej réžie a dramaturgie absolvoval v ročníku Ľubomíra Vajdičku a Jána Štrbáka. Už počas štúdia sa prejavil ako výrazný tvorca s citom pre výtvarnú estetiku a fyzické divadlo. Tieto schopnosti rozvinul počas výmenného pobytu Erazmus na Rose Bruford College v Londýne, kde študoval European Theatre Arts.

Procházka debutoval v Mestskom divadle Žilina, kde režíroval slovenské premiéry textov Jeana Luca Lagarcea a Elfriede Jelinek. Počas prvého ročníka magisterského štúdia na VŠMU inscenoval Shakespearovu tragédiu Macbeth pod názvom Hra o bastardoch a štúdium ukončil inscenáciou Strindbergovej Slečna Júlie.

Ako režisér a choreograf spolupracuje s renomovanými slovenskými choreografmi a tanečníkmi. V roku 2015 mala premiéru jeho autorská performancia Kafka.Dreaming., ktorá bola nominovaná na DOSKY 2016 v kategórii Objav sezóny. Na bratislavskej scéne debutoval v divadle Aréna adaptáciou Bergmanovej Persony. Pokračoval inscenáciou operného libretta Pucciniho Toscy v máji 2018 a v SND debutoval performanciou Artaudia/Autopsy.

Procházka je tiež autorom dramaturgickej trilógie Stratená generácia, ktorej prvá časť, Ľudia.Levy.Orly.Jarabice., a druhá časť, Oedipus REX (Mommie Dearest), boli úspešne uvedené.

V Prahe, kde momentálne pôsobí, je zakladajúcim členom queer zoskupenia House of Garbáge a rezidentným umelcom kabaretu PiNKBUS. Na českej divadelnej scéne debutoval inscenáciou Ibsenovej drámy Heda Gablerová pre Horácke divadlo v Jihlave. Zaujal tiež sólom Večer, chvíle pred tým, ako som spáchal samovraždu, za ktoré získal širšiu nomináciu na Cenu Thálie a ocenenie Talent roku na festivale Příští vlna/Next wave.

Za skicu Requiem pre priateľa pre Mestské divadlo Žilina sa stal laureátom ceny nadácie Tatra Banky v kategórii divadlo – Mladý tvorca.

 Dielo (výber) 
 Portrét Dory (podľa textu Hélène Cixous, bakalárska inscenácia)
 Som doma a čakám, že príde dážď (Jean Luc Lagarce, Mestské divadlo Žilina)
 Zimná cesta (Elfriede Jelinek, Mestské divadlo Žilina)
 Macbeth: Hra o bastardoch (Shakespeare, VŠMU)
 Slečna Júlia (Strindberg, VŠMU)
 Kafka.Dreaming. (autorská performancia, spolupráca s Petrom Tilajčíkom)
 Persona (Bergman, divadlo Aréna)
 Ľudia.Levy.Orly.Jarabice. (site-specific happening podľa Čechovovej Čajky)
 Oedipus REX (Mommie Dearest) (autorská performancia)
 Tosca (Pucciniho operné libreto, divadlo Aréna)
 Artaudia/Autopsy (autorská performancia, SND)
 Heda Gablerová (Ibsen, Horácke divadlo v Jihlave)
 Večer, chvíle pred tým, ako som spáchal samovraždu (dlhometrážne sólo, Praha)

 Ocenenia 
 Nominácia na DOSKY 2016 v kategórii Objav sezóny za autorskú performanciu Kafka.Dreaming.
 Širšia nominácia na Cenu Thálie za dlhometrážne sólo Večer, chvíle pred tým, ako som spáchal samovraždu
 Ocenenie Talent roku na festivale Příští vlna/Next wave za dlhometrážne sólo Večer, chvíle pred tým, ako som spáchal samovraždu
 Laureát ceny nadácie Tatra Banky v kategórii divadlo – Mladý tvorca za skicu Requiem pre priateľa pre Mestské divadlo Žilina

 Referencie 

Kategória:Slovenskí divadelní režiséri
Kategória:Absolventi Vysokej školy múzických umení
Kategória:Slovenské LGBT osobnosti